Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 96/53/ΕΚ του Συμβουλίου σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

A. ΓΕΝΙΚΑ

1. Εισαγωγή

Το Συμβούλιο Μεταφορών της 28ης Σεπτεμβρίου 1995 εξέτασε πρόταση της Επιτροπής για οδηγία του Συμβουλίου που καθορίζει τα μέγιστα επιτρεπόμενα βάρη και διαστάσεις για τα οδικά οχήματα άνω των 3,5 τόνων που κυκλοφορούν στην Κοινότητα.

Η πρόταση αυτή [1] καθορίζει, μεταξύ άλλων, εναρμονισμένο μέγιστο μήκος 12m για όλα τα άκαμπτα μηχανοκίνητα οχήματα στην Ευρωπαϊκή Ένωση.

[1] ΕΕ C 38, 8.2.1994, σ .3.

Ωστόσο, αρκετά κράτη μέλη επιθυμούσαν να επιτρέψουν άκαμπτα λεωφορεία μήκους μέχρι 15m. Επομένως, δεν υπήρχε πλειοψηφία για τον καθορισμό ορίου είτε 12m είτε 15m για τα λεωφορεία στην ΕΕ.

Στη συνέχεια, το Συμβούλιο ενέκρινε τα τμήματα της προτάσεως ως οδηγία αριθ. 96/53/ΕΚ [2] του Συμβουλίου. Όσον αφορά τις διαστάσεις των λεωφορείων, η οδηγία αυτή δεν καθορίζει όρια, αλλά απλώς εγγυάται ότι άκαμπτα λεωφορεία μήκους μέχρι 12m και αρθρωτά λεωφορεία μέχρι 18m μπορούν να κυκλοφορούν ελεύθερα στο σύνολο της ΕΕ, όταν αναλαμβάνουν διεθνείς μεταφορές.

[2] ΕΕ L 235, 17.9.1996, σ. 59.

Δεδομένου ότι αυτό σημαίνει ότι θα εξακολουθούσε να επιτρέπεται μεγάλη ποικιλία ορίων για εθνικές μεταφορές, θεωρήθηκε ότι πρέπει να δοθεί περαιτέρω εξέταση σε ζητήματα που προκύπτουν από την εναρμόνιση στο σύνολο της Ευρωπαϊκής Ένωσης του μεγίστου μήκους ακάμπτων λεωφορείων και πούλμαν σε όρο μεγαλύτερο των 12m. Κατόπιν αιτήσεως του Συμβουλίου, η Επιτροπή συνέταξε, ως εκ τούτου, έκθεση για τη χρήση λεωφορείων και πούλμαν μήκους μέχρι 15 [3]. Η έκθεση αυτή εξετάζει όλα τα ζητήματα που προκύπτουν από τη χρήση ακάμπτων λεωφορείων και πούλμαν μήκους άνω των 12m. Επίσης τονίζει διάφορες νομοθετικές επιλογές που υπάρχουν.

[3] Έγγραφο COM(97) 499 τελικό της 27ης Μαΐου 1998.

Βάσει της εκθέσεως, το Συμβούλιο Μεταφορών κατά τη συνεδρίαση της 29ης Μαρτίου 1999, κάλεσε την Επιτροπή να υποβάλει πρόταση για την τροποποίηση της οδηγίας 96/53/ΕΚ, με σκοπό την εναρμόνιση των μεγίστων επιτρεπομένων διαστάσεων, περιλαμβανομένων ορισμένων σχετικών χαρακτηριστικών, των μη αρθρωτών λεωφορείων και πούλμαν στις εθνικές και διεθνείς μεταφορές.

2. Κεντρικά ζητήματα

2.1 Ορισμοί

Για τους σκοπούς του νομικού κειμένου, ο όρος «λεωφορείο» πρόκειται να χρησιμοποιείται στο σύνολό του, σύμφωνα με τον ορισμό που προβλέπεται στο άρθρο 2 της οδηγίας 96/53/ΕΚ. Δεδομένου ότι ένα πούλμαν μπορεί να θεωρείται ότι αποτελεί λεωφορείο στο οποίο δεν επιτρέπονται όρθιοι επιβάτες, δεν υπάρχει λόγος διαφοροποίησης μεταξύ λεωφορείων και πούλμαν για τους σκοπούς της οδηγίας.

2.2 Σημερινή κατάσταση

Προς το παρόν, στην οδηγία 96/53/ΕΚ καθορίζονται μέγιστες τιμές για το σύνολο της Κοινότητος σχετικά με το μήκος όλων των οχημάτων και συνδυασμών οχημάτων για τη μεταφορά προϊόντων. Ωστόσο, για τα λεωφορεία, η οδηγία αυτή καθορίζει μόνο μέγιστες τιμές, οι οποίες εγγυώνται την ελεύθερη κυκλοφορία για διεθνή ταξίδια. Επομένως, η οδηγία 96/53/ΕΚ εγγυάται απλώς ότι άκαμπτα λεωφορεία μήκους μέχρι 12m και αρθρωτά λεωφορεία μήκους μέχρι 18m μπορούν να κυκλοφορούν ελεύθερα όταν αναλαμβάνουν διεθνή ταξίδια.

Κατά συνέπεια, εθνικές νομοθεσίες που διαφέρουν κατά πολύ, οι οποίες έχουν αναπτυχθεί κατά ποικίλο και ανεξάρτητο τρόπο, ισχύουν για την τοπική κυκλοφορία λεωφορείων. Επιπλέον, όσον αφορά άκαμπτα λεωφορεία μήκους άνω των 12m, προς το παρόν δεν παρέχονται εγγυήσεις για ελεύθερη κυκλοφορία στο σύνολο της Κοινότητας, παρά το γεγονός ότι τώρα λειτουργούν σε σημαντικούς αριθμούς σε πολλά κράτη μέλη.

2.3 Ζητήματα ασφάλειας και ικανότητας ελιγμών

Όσον αφορά την ασφάλεια των επιβατών εντός του οχήματος, δεν υπάρχουν στοιχεία τα οποία να καταδεικνύουν ότι ένα άκαμπτο λεωφορείο μήκους μέχρι 15m είναι λιγότερο ασφαλές από παρόμοιο λεωφορείο μήκους 12m και ότι είναι ενδεχομένως ασφαλέστερο σε ορισμένες περιστάσεις λειτουργίας σε σχέση με ένα αρθρωτό λεωφορείο μήκους 18m. Γενικά τεχνικά ζητήματα που αφορούν την ασφάλεια των λεωφορείων (όπως πέδηση, φωτισμός, εκπομπές, κατασκευή αμαξώματος, κ.λπ.) είτε καλύπτονται ήδη από την υπάρχουσα νομοθεσία της ΕΕ, είτε καλύπτονται στην τρέχουσα πρόταση οδηγίας της ΕΕ σχετικά με τις ειδικές διατάξεις για οχήματα που χρησιμοποιούνται για τη μεταφορά επιβατών που περιλαμβάνουν άνω των 8 καθισμάτων επιπλέον του καθίσματος οδηγού [4]. Όλη αυτή η νομοθεσία εντάσσεται στο πεδίο εφαρμογής της οδηγίας πλαισίου 70/156/EΟΚ [5] όπως τροποποιήθηκε τελευταία από την οδηγία 98/91/ΕΚ [6].

[4] ΕΕ C 17, 20.1.1998, σ. 1.

[5] ΕΕ L 42, 23.2.1970, σ. 1.

[6] ΕΕ L 11, 16.1.1999, σ. 25.

Η οδηγία 96/53/ΕΚ και η οδηγία 97/27/ΕΚ του Συμβουλίου [7] σχετικά με τις μάζες και διαστάσεις των οδικών οχημάτων, προβλέπουν και οι δύο ότι όλα τα οχήματα πρέπει να είναι σε θέση να στρέφονται εντός ομοκέντρων κύκλων με εξωτερική ακτίνα 12,50m και εσωτερική ακτίνα 5.30m. Δεδομένου ότι η απαίτηση αυτή του ομόκεντρου κύκλου ισχύει όχι μόνο για τα άκαμπτα λεωφορεία αλλά επίσης και για τα αρθρωτά λεωφορεία μήκους μέχρι 18m, καθώς και συνδυασμούς φορτηγών σύνολο + ρυμουλκουμένων μήκους μέχρι 18,75m, η Επιτροπή έχει τη γνώμη ότι δεν θα δικαιολογείτο να έχει πρόσθετους, αυστηρότερους κανόνες μόνο για άκαμπτα λεωφορεία μήκους άνω των 12m. Η Επιτροπή οπωσδήποτε αναγνωρίζει ότι η ικανότητα ελιγμών σε κέντρα πόλεων συχνά είναι περιορισμένη, αλλά σημειώνει ότι επιτρέπεται πάντα στις αρμόδιες τοπικές αρχές να περιορίζουν το μέγιστο μήκος οχημάτων που κυκλοφορούν σε συγκεκριμένους δρόμους.

[7] ΕΕ L 233, 25.8.1997, σ. 1.

Πρέπει να δοθεί ιδιαίτερη προσοχή σε ανησυχίες σχετικά με την ασφάλεια πεζών και άλλων ευπαθών χρηστών των δρόμων όταν κυκλοφορούν άκαμπτα λεωφορεία μήκους άνω των 12m. Η Επιτροπή συμφωνεί ότι πολλά σχέδια άκαμπτων λεωφορείων μήκους 15m έχουν πράγματι μεγαλύτερο πρόβολο όταν στρίβουν σε γωνία [8] συγκρινόμενα τόσο με άκαμπτα λεωφορεία μήκους 12m όσο και με αρθρωτά λεωφορεία μήκους 18m που εκτελούν τον ίδιο ελιγμό.

[8] Κατά πόσον ο πρόβολος αυτός ευρίσκεται στο πρόσθιο ή στο οπίσθιο μέρος του οχήματος εξαρτάται από τον ελιγμό που εκτελεί ο οδηγός.

Η Επιτροπή σημειώνει ότι επιπλέον των απαιτήσεων του ομόκεντρου κύκλου που περιγράφονται ανωτέρω, η οδηγία 97/27/ΕΚ καθορίζει επίσης μέγιστα επιτρεπόμενα όρια για τον πρόβολο των λεωφορείων. Όλα τα λεωφορεία, ανεξαρτήτως μήκους, πρέπει να τηρούν το όριο που καθορίζεται στην οδηγία 97/27/ΕΚ, προκειμένου να χορηγείται έγκριση τύπου. Δεδομένου ότι η οδηγία αυτή πρόκειται να καταστεί υποχρεωτική για όλα τα νέα λεωφορεία όταν θα τεθεί σε ισχύ η έγκριση τύπου συνολικού οχήματος για λεωφορεία και δεδομένης της ανησυχίας σχετικά με την οδική ασφάλεια ευπαθών χρηστών των οδών, η Επιτροπή, ως εκ τούτου, προτείνει την τροποποίηση της οδηγίας 96/53/ΕΚ, έτσι ώστε να καθορίζονται ταυτόσημες απαιτήσεις που αφορούν τον πρόβολο των λεωφορείων, όπως στην οδηγία 97/27/ΕΚ. Αυτό θα διασφαλίσει ότι τα χαρακτηριστικά επιδόσεων των άκαμπτων λεωφορείων μήκους 15m δεν θα είναι κατώτερα εκείνων που ήδη επιτρέπονται στα κράτη μέλη για αρθρωτά λεωφορεία.

Η Επιτροπή επίσης ανησυχεί ότι η τάση προς μακρύτερα λεωφορεία θα καταλήξει σε σχέδια λεωφορείων τα οποία δεν μπορούν να παραμείνουν εντός των ορίων βάρους που καθορίζονται στην οδηγία. Παρά το γεγονός ότι τα κράτη μέλη είναι ελεύθερα να καθορίζουν εθνικά όρια βάρους υψηλότερα από εκείνα που προβλέπονται στην οδηγία, είναι σαφές ότι η άδεια σχεδίων οχημάτων σε ορισμένες χώρες, τα οποία δεν μπορούν νόμιμα να λειτουργήσουν πλήρως σε άλλα κράτη μέλη δημιουργεί μεγάλες στρεβλώσεις για την ορθή λειτουργία των ενδομεταφορών (cabotage). Επιπλέον, η Επιτροπή σημειώνει ότι, σε αντίθεση προς τον τομέα οδικών μεταφορών φορτίου, ελάχιστη προσπάθεια έχει καταβληθεί από τις αρχές επιβολής του νόμου ώστε να ελέγχουν το βάρος φορτωμένων λεωφορείων σε διεθνή ταξίδια, λόγω των πρακτικών προβλημάτων αφαιρέσεως επιβατών ή των αποσκευών τους ώστε να μειώνεται το βάρος των υπερφορτωμένων λεωφορείων.

Η Επιτροπή πιστεύει ότι ο καλύτερος τρόπος ώστε να αποφεύγονται προβλήματα είναι να απαγορεύεται η κυκλοφορία λεωφορείων, των οποίων ο σχεδιασμός τα καθιστά ενδεχομένως σε μεγάλο βαθμό ακατάλληλα όσον αφορά το μέγιστο συνολικό τους βάρος και το βάρος ανά άξονα. Επομένως, η πρόταση προβλέπει ότι λεωφορεία μακρύτερα των 12m πρέπει να έχουν τρεις ή περισσότερους άξονες, πράγμα το οποίο θα διασφαλίσει ότι τέτοιου είδους οχήματα δεν θα καταστρέφουν την υπάρχουσα οδική υποδομή και περιορίζει το μήκος των λεωφορείων με δύο άξονες στα 12m.

2.4 Τα κουτιά των σκι

Ένα ζήτημα διαστάσεων των λεωφορείων σε περιπτώσεις όπου ισχύουν διαφορές στους εθνικούς κανόνες είναι η χρήση των κουτιών των σκι. Το κουτί των σκι είναι ένα προσθαφαιρούμενο κουτί βάθους περίπου 1m, του ιδίου ύψους και πλάτους όπως το λεωφορείο, το οποίο αναρτάται στο πίσω μέρος του λεωφορείου ώστε να προσφέρει πρόσθετη δυναμικότητα μεταφοράς αποσκευών. Αρχικά χρησιμοποιούντο για τη μεταφορά των σκι - εξ ου και η ονομασία - αλλά τώρα χρησιμοποιούνται γενικά ώστε να εξασφαλίζουν πρόσθετη δυναμικότητα μεταφοράς αποσκευών.

Δεδομένου ότι η ανάρτηση κουτιών των σκι σε λεωφορεία μήκους μέχρι 13,75m αποτελεί κοινή πρακτική, η Επιτροπή πιστεύει ότι είναι αντιρρεαλιστικό να απαγορεύσει τη χρήση των κουτιών των σκι. Ωστόσο, εάν επιτραπούν κουτιά των σκι σε λεωφορεία μήκους 15m, τότε το πραγματικό μέγιστο μήκος του οχήματος θα είναι σημαντικά μεγαλύτερο των 15m.

Η Επιτροπή πιστεύει ότι το ζήτημα αυτό πρέπει να λυθεί σε κοινοτικό επίπεδο. Επομένως, η πρόταση επιτρέπει σε λεωφορεία να χρησιμοποιούν κουτιά των σκι στο σύνολο της Ευρωπαϊκής Ένωσης, με την προϋπόθεση ότι το συνολικό συνδυαζόμενο μήκος του λεωφορείου και του ανηρτημένου κουτιού των σκι δεν υπερβαίνει τα 15m.

2.5 Ρυμουλκούμενα

Η ισχύουσα νομοθετική κατάσταση όσον αφορά τα λεωφορεία που έλκουν ρυμουλκούμενα είναι ασαφής. Η οδηγία 96/53/ΕΚ ορίζει τα λεωφορεία ως υποομάδα των μηχανοκινήτων οχημάτων. Περαιτέρω, συνεχίζει με τον ορισμό του οδικού συρμού ως μηχανοκίνητου οχήματος ζευγμένου σε ρυμουλκούμενο (και καθορίζει μέγιστο μήκος για οδικούς συρμούς). Επομένως, μπορεί κανείς να υποστηρίξει ότι ο συνδυασμός λεωφορείου + ρυμουλκουμένου αποτελεί οδικό συρμό. Ωστόσο, είναι γενικά αποδεκτό ότι ο όρος «οδικός συρμός» χρησιμοποιείται μόνο για συνδυασμούς φορτηγών οχημάτων.

Επομένως, για τους σκοπούς της σαφήνειας και της διαφάνειας στο σύνολο της Ευρωπαϊκής Ένωσης, η πρόταση τυπικά περιλαμβάνει μέγιστο μήκος 18,75m για το μήκος συνδυασμών λεωφορείων + ρυμουλκουμένων. Αυτό αντιστοιχεί στο μέγιστο επιτρεπόμενο μήκος για συνδυασμούς φορτηγών + ρυμουλκουμένων στο σύνολο της Ευρωπαϊκής Ένωσης.

3. Η ανάγκη νομοθετικής δράσεως

Δεδομένων των διαφορετικών συνόλων κανόνων για το μέγιστο μήκος ακάμπτων λεωφορείων στα κράτη μέλη, επηρεάζεται η ελευθερία τόσο της παροχής υπηρεσιών μεταφορών στο σύνολο της Κοινότητας όσο και η εξασφάλιση ελάχιστων προτύπων ασφαλείας στην ΕΕ. Είναι επιθυμητή εναρμονισμένη νομοθεσία σε ευρωπαϊκό επίπεδο, προκειμένου να επιτρέψει την ελεύθερη κυκλοφορία όλων των άκαμπτων λεωφορείων που πληρούν πρότυπα ασφαλείας για όλη την ΕΕ, διευκολύνοντας έτσι την ελευθερία τους να παρέχουν υπηρεσίες μεταφορών και να διασφαλίζουν την ορθή λειτουργία της ενιαίας αγοράς.

Επιπλέον, χρειάζεται να εναρμονιστεί το μέγιστο μήκος των οχημάτων, όχι μόνο διεθνώς, αλλά επίσης και σε εθνικό επίπεδο, δεδομένου ότι η εναρμόνιση διαστάσεων στο σύνολο της ΕΕ πρόκειται να εξαλείψει την πίεση στα κράτη μέλη να εξακολουθήσουν να αυξάνουν τα εθνικά όρια, μόνον λόγω των δράσεων γειτονικών χωρών.

Παράλληλα, η Επιτροπή αναγνωρίζει ότι τα κουτιά των σκι και τα ρυμουλκούμενα πρέπει επίσης να ληφθούν υπόψη κατά τον καθορισμό μέγιστου μήκους για άκαμπτα λεωφορεία.

Τελικά, πρέπει να σημειωθεί ότι το Συμβούλιο έχει ζητήσει νομοθετική δράση στον τομέα αυτό.

B. ΑΙΤΙΟΛΟΓΗΣΗ ΓΙΑ ΔΡΑΣΗ ΣΕ ΚΟΙΝΟΤΙΚΟ ΕΠΙΠΕΔΟ

1. Επικουρικότητα

(α) Ποιοί είναι οι σκοποί της προβλεπόμενης δράσεως σε σύγκριση με τις υποχρεώσεις της Κοινότητας;

Η καθιέρωση εσωτερικής αγοράς χωρίς σύνορα εντός της Κοινότητας έχει οδηγήσει στην ανάγκη εναρμονισμένων κανόνων για τις διαστάσεις των οχημάτων. Παρά το γεγονός ότι κάποια νομοθεσία, υπό τη μορφή της οδηγίας 96/53/ΕΚ, υπάρχει ήδη, αυτό προς το παρόν δεν εναρμονίζει πλήρως το μέγιστο μήκος άκαμπτων λεωφορείων στο σύνολο της Κοινότητας.

Οι εναρμονισμένοι κανόνες θα εξομοιώσουν τις προϋποθέσεις ασφαλείας και ανταγωνισμού στον τομέα των μεταφορών με λεωφορεία και θα διασφαλίσουν τη δυνατότητα εκτελέσεως ενδομεταφορών (cabotage) χωρίς εθνικά εμπόδια.

(β) Η προτεινόμενη δράση εντάσσεται αποκλειστικά εντός των αρμοδιοτήτων της Κοινότητας ή εντός κοινών αρμοδιοτήτων με τα κράτη μέλη;

Η δράση εντάσσεται σε κοινή αρμοδιότητα (άρθρο 71, παράγραφος 1, στοιχεία α), γ) και δ) της ΕΚ συνθήκης).

(γ) Ποιά είναι η κοινοτική διάσταση του προβλήματος (για παράδειγμα, πόσα κράτη συμμετέχουν και ποιά λύση έχει δοθεί μέχρι στιγμής);

Προς το παρόν, υπάρχουν σημαντικές διαφορές στην εθνική νομοθεσία για το μέγιστο επιτρεπόμενο μήκος των άκαμπτων λεωφορείων.

Τέτοιου είδους διαφορές υπονομεύουν σημαντικά την εναρμόνιση προϋποθέσεων μεταφοράς επιβατών, ιδίως δεδομένου ότι η κατάργηση των συνοριακών ελέγχων προσφέρει περισσότερο μειωμένες δυνατότητες ελέγχου. Επομένως, η λογική λύση είναι η εξομοίωση προϋποθέσεων, εναρμονίζοντας τους κανόνες στο σύνολο της Κοινότητας.

Το πρόβλημα αυτό αναγνωρίστηκε από το Συμβούλιο και κατέληξε σε πρόσκληση για νομοθεσία.

(δ) Ποιά είναι η πλέον αποτελεσματική επιλογή σε σύγκριση με τους πόρους της Επιτροπής και εκείνων των κρατών μελών;

Η πλέον αποτελεσματική επιλογή είναι η εναρμόνιση του μέγιστου μήκους των άκαμπτων λεωφορείων στα 15m (χωρίς δυνατότητα υπέρβασής του με τα κουτιά των σκι) στο σύνολο της Κοινότητας, διασφαλίζοντας παράλληλα ότι τα λεωφορεία μήκους 15m έχουν τουλάχιστον εξίσου καλές επιδόσεις όπως και λεωφορεία που προς το παρόν επιτρέπεται να κυκλοφορούν ελεύθερα.

(ε) Ποιά είναι η προστιθέμενη αξία της προτεινόμενης κοινοτικής δράσεως και ποιό θα ήταν το κόστος της έλλειψης δράσεως;

Οι θετικές επιπτώσεις της προτάσεως είναι τρεις.

Πρώτον, πρόκειται να απλουστεύσει τις δυνατότητες εκτελέσεως ενδομεταφορών χωρίς στρεβλώσεις του ανταγωνισμού, με επακόλουθη μείωση των δαπανών μεταφορών για τους επιβάτες. Αυτό θα βοηθήσει ώστε οι δημόσιες μεταφορές να καταστούν περισσότερο ελκυστικές.

Δεύτερο, η αύξηση του μέγιστου μήκους των λεωφορείων σε ορισμένα από τα κράτη μέλη θα οδηγήσει στην ανάγκη λιγότερων λεωφορείων για τη μεταφορά του ίδιου αριθμού επιβατών. Ένα τέτοιο αποτέλεσμα, το οποίο οδηγεί σε λιγότερα οδικά ταξίδια, θα είναι θετικό τόσο από περιβαλλοντικής όσο και από οικονομικής πλευράς.

Τρίτον, ο καθορισμός προτύπων για τη δυνατότητα εκτελέσεως ελιγμών θα διασφαλίσει εναρμονισμένο επίπεδο ασφάλειας από τα οχήματα αυτά για τους ευπαθείς χρήστες των οδών στο σύνολο της ΕΕ.

(στ) Ποιές μορφές δράσεως προσφέρονται στην Κοινότητα (σύσταση, οικονομική στήριξη, κανονισμός, αμοιβαία αναγνώριση, &);

Η πρόταση λαμβάνει τη μορφή οδηγίας, σύμφωνα με προηγούμενη νομοθετική πρακτική στον τομέα αυτό.

Ούτε η οικονομική στήριξη, ούτε η αμοιβαία αναγνώριση θα ήταν κατάλληλες δράσεις για την επίτευξη του σκοπού των εναρμονισμένων κοινοτικών προτύπων.

(ζ) Είναι απαραίτητοι ομοιόμορφοι κανονισμοί ή αρκεί η οδηγία για τον καθορισμό γενικών στόχων και τη μεταφορά της εφαρμογής τους στα κράτη μέλη;

Αρκεί να συνταχθεί λεπτομερής οδηγία προς εφαρμογή από τα κράτη μέλη.

Γ. ΠΕΔΙΟ ΕΦΑΡΜΟΓΗΣ ΤΗΣ ΠΡΟΤΑΣΕΩΣ

Η καθιέρωση εσωτερικής αγοράς χωρίς σύνορα εντός της Κοινότητας οδήγησε στην ανάγκη επέκτασης των κοινοτικών κανόνων για τα βάρη και τις διαστάσεις των μηχανοκινήτων οχημάτων ώστε να καλύπτονται όλες οι εθνικές μεταφορές.

Αυτό εν μέρει αντιμετωπίζεται με την οδηγία 96/53/ΕΚ. Ωστόσο, ένα ζήτημα το οποίο η οδηγία αυτή δεν καλύπτει είναι το εναρμονισμένο μέγιστο μήκος των άκαμπτων λεωφορείων.

Ο στόχος της προτάσεως είναι η τροποποίηση της οδηγίας ώστε να καλύπτεται το ζήτημα αυτό.

Προς το παρόν, υπάρχουν σημαντικές διαφορές στις εθνικές νομοθεσίες για το μέγιστο επιτρεπόμενο μήκος των άκαμπτων λεωφορείων.

Τέτοιου είδους διαφορές υπονομεύουν σοβαρά την εναρμόνιση των προϋποθέσεων μεταφοράς επιβατών, ιδίως δεδομένου ότι η κατάργηση των συνοριακών ελέγχων έχει ευρύτερες δυνατότητες μειωμένου ελέγχου. Επομένως, η λογική λύση είναι η εξομοίωση των προϋποθέσεων, εναρμονίζοντας τους κανόνες στο σύνολο της Κοινότητας.

Επομένως, προτείνεται η επέκταση της εφαρμογής της ισχύουσας οδηγίας, ώστε να καλύπτει το μέγιστο μήκος άκαμπτων λεωφορείων τόσο για εθνική όσο και διεθνή κυκλοφορία και να καθορίζει το μέγιστο μήκος στα 15,00m (χωρίς δυνατότητα ανοχής προς τα άνω).

Παράλληλα, αναγνωρίζεται ότι ο καθορισμός μέγιστου μήκους πρέπει επίσης να λαμβάνει υπόψη τα κουτιά των σκι, όταν εφαρμόζεται σε άκαμπτα λεωφορεία. Επομένως, η πρόταση περιλαμβάνει τα κουτιά των σκι εντός των μεγίστων επιτρεπομένων διαστάσεων των οχημάτων, επιτρέποντας έτσι συνδυασμούς οχημάτων + κουτιών των σκι μήκους μέχρι 15,00m, αλλά όχι μακρύτερα.

Προτείνεται επίσης ο περιορισμός των λεωφορείων μήκους άνω των 12m σε εκείνα που φέρουν τρεις ή περισσότερους άξονες, ώστε να διασφαλίζεται ότι τα σχέδια οχημάτων θα παραμείνουν εντός των ορίων βάρους και έτσι δεν θα έχουν αρνητικές επιπτώσεις στους υπάρχοντες δρόμους.

Προκειμένου να διασφαλίζεται η ασφάλεια ευπαθών χρηστών των οδών και να ελαχιστοποιούνται τα προβλήματα με την υπάρχουσα οδική υποδομή, η πρόταση καθορίζει απαιτήσεις που περιορίζουν το μέγιστο πρόβολο , τον οποίο υποχρεούνται να πληρούν όλα τα λεωφορεία όταν εκτελούν ελιγμό στροφής.

Τελικά, πρέπει να διευκρινιστεί το ζήτημα των συνδυασμών λεωφορείων + ρυμουλκουμένων. Επομένως, η πρόταση καθορίζει ρητά όριο 18,75m για συνδυασμούς λεωφορείων + ρυμουλκουμένων. Αυτό αντιστοιχεί στο μέγιστο επιτρεπόμενο μήκος για συνδυασμούς φορτηγών + ρυμουλκουμένων.

Τα θετικά αποτελέσματα της πρότασης είναι τρία. Πρώτον, πρόκειται να απλουστεύσει τις δυνατότητες εκτελέσεως ενδομεταφορών χωρίς στρεβλώσεις του ανταγωνισμού, με επακόλουθη μείωση των δαπανών μεταφοράς επιβατών.

Δεύτερον, η αύξηση του μέγιστου μήκους των λεωφορείων σε ορισμένα κράτη μέλη θα οδηγήσει στην ανάγκη λιγότερων λεωφορείων για τη μεταφορά του ίδιου αριθμού επιβατών. Το αποτέλεσμα αυτό, που θα οδηγεί σε λιγότερα οδικά ταξίδια, θα καταστήσει τις δημόσιες μεταφορές περισσότερο αποτελεσματικές ως προς το κόστος και επομένως περισσότερο ελκυστικές. Επομένως, η πρόταση είναι θετική τόσο από περιβαλλοντικής όσο και από οικονομικής πλευράς.

Τρίτον, ο καθορισμός προτύπων για τη δυνατότητα εκτέλεσης ελιγμών πρόκειται να διασφαλίσει εναρμονισμένο επίπεδο ασφαλείας των λεωφορείων για ευπαθείς χρήστες οδών στο σύνολο της ΕΕ.

Δ. ΠΕΡΙΕΧΟΜΕΝΑ ΤΗΣ ΠΡΟΤΑΣΗΣ

Το άρθρο 1 καθορίζει τροποποιήσεις στην οδηγία 96/53/ΕΚ:

- Η παράγραφος 1 επεκτείνει το πεδίο εφαρμογής της οδηγίας 96/53/ΕΚ ώστε να καλύπτει το μέγιστο μήκος των λεωφορείων που χρησιμοποιούνται σε εθνική κυκλοφορία.

- Η παράγραφος 2 απαγορεύει την κυκλοφορία λεωφορείων μακρυτέρων του ορίου που προβλέπεται στην οδηγία.

- Η παράγραφος 3 παρέχει λογικό μεταβατικό χρονικό διάστημα, ώστε να επιτρέπεται η λειτουργία σε εθνικό έδαφος λεωφορείων τα οποία προς το παρόν είναι ταξινομημένα αλλά τα οποία δεν πληρούν τις νέες απαιτήσεις της οδηγίας.

- Οι παράγραφοι 4 & 5 τροποποιούν το παράρτημα Ι της οδηγίας, έτσι ώστε να καθορίζεται μέγιστο μήκος 15m για άκαμπτα λεωφορεία που φέρουν άνω των 2 αξόνων, τηρώντας παράλληλα όριο 12m για άλλα άκαμπτα οχήματα.

- Η παράγραφος 6 προβλέπει ότι λεωφορεία που φέρουν κουτιά των σκι πρέπει να παραμένουν εντός του ορίου μήκους 15m και τα οποία περιορίζονται όσον αφορά τον πρόβολό τους όταν στρίβουν.

Το άρθρο 2 καθορίζει την ημερομηνία εφαρμογής για τις αλλαγές.

2000/0060 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 96/53/ΕΚ του Συμβουλίου σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 71,

την πρόταση της Επιτροπής [9],

[9] ΕΕ C

τη γνώμη της Οικονομικής και Κοινωνικής Επιτροπής [10],

[10] ΕΕ C

τη γνώμη της Επιτροπής των Περιφερειών [11],

[11] ΕΕ C

ενεργώντας σύμφωνα με τη διαδικασία που προβλέπεται στο άρθρο 251 της συνθήκης [12],

[12] ΕΕ C

Εκτιμώντας τα εξής:

(1) Η οδηγία 96/53/ΕΚ του Συμβουλίου [13] καθορίζει, στο πλαίσιο της κοινής πολιτικής μεταφορών, εναρμονισμένες μέγιστες διαστάσεις οχημάτων για την κυκλοφορία μηχανοκινήτων οχημάτων που μεταφέρουν εμπορεύματα.

[13] ΕΕ L 235, 17.9.1996, σ. 59.

(2) Υπάρχει ανάγκη εναρμονισμένων μέγιστων διαστάσεων οχημάτων για την κυκλοφορία οδικών οχημάτων μεταφοράς επιβατών. Οι διαφορές μεταξύ προτύπων που ισχύουν στα κράτη μέλη όσον αφορά τις διαστάσεις των επιβατικών οδικών οχημάτων μπορεί να έχουν αρνητική επίπτωση στους όρους ανταγωνισμού και να αποτελούν εμπόδιο στην κυκλοφορία μεταξύ κρατών μελών.

(3) Σύμφωνα με την αρχή της επικουρικότητας και την αρχή της αναλογικότητας, όπως διατυπώνονται στο άρθρο 5 της συνθήκης, η εναρμόνιση των μέγιστων διαστάσεων για την κυκλοφορία οδικών οχημάτων που μεταφέρουν επιβάτες δεν μπορεί να υλοποιηθεί επαρκώς από τα κράτη μέλη και συνεπώς μπορεί να υλοποιηθεί καλύτερα σε κοινοτικό επίπεδο. Η παρούσα οδηγία περιορίζεται στο ελάχιστο αναγκαίο για την επίτευξη αυτού του στόχου και δεν υπερβαίνει ό,τι είναι απαραίτητο για τον σκοπό αυτό.

(4) Για την ολοκλήρωση της εσωτερικής αγοράς, το πεδίο εφαρμογής της οδηγίας 96/53/ΕΚ πρέπει να επεκταθεί στις εθνικές μεταφορές, εφόσον αυτό αφορά χαρακτηριστικά τα οποία επηρεάζουν σημαντικά τους όρους ανταγωνισμού στον τομέα των μεταφορών και ιδίως τις τιμές που αφορούν το μέγιστο επιτρεπόμενο μήκος και πλάτος των οχημάτων και τα οποία προορίζονται για τη μεταφορά επιβατών.

(5) Για λόγους οδικής ασφάλειας, τα λεωφορεία πρέπει να πληρούν κριτήρια επιδόσεων όσον αφορά την ικανότητα ελιγμών τους.

(6) Λεωφορεία τα οποία τέθηκαν σε κυκλοφορία πριν από την ημερομηνία θέσεως σε εφαρμογή της παρούσας οδηγίας και τα οποία δεν συμμορφώνονται προς τα χαρακτηριστικά διαστάσεων τα οποία προβλέπονται στην παρούσα οδηγία, λόγω προηγουμένων διαφορετικών εθνικών διατάξεων ή μεθόδων μετρήσεως, επιτρέπεται, κατά τη διάρκεια μεταβατικής περιόδου, να εξακολουθήσουν να παρέχουν υπηρεσίες μεταφορών εντός των κρατών μελών στα οποία τα οχήματα είναι ταξινομημένα ή έχουν τεθεί σε κυκλοφορία.

(7) Κατά συνέπεια, η οδηγία 96/53/ΕΚ πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 96/53/ΕΚ τροποποιείται ως εξής:

1. Στο άρθρο 3, παράγραφος 1, δεύτερη περίπτωση αντικαθίσταται από το ακόλουθο κείμενο:

"- για εθνικές μεταφορές, οχημάτων μεταφοράς τα οποία έλαβαν άδεια κυκλοφορίας ή τέθηκαν σε κυκλοφορία σε άλλο κράτος μέλος, επικαλούμενα λόγους που αφορούν τις διαστάσεις,".

2. Το άρθρο 4 τροποποιείται ως εξής:

α) Οι παράγραφοι 1 και 2 αντικαθίστανται από το ακόλουθο κείμενο:

"1. Τα κράτη μέλη δεν επιτρέπουν την κανονική κυκλοφορία οχημάτων ή συνδυασμούς οχημάτων στο έδαφός τους, τα οποία δεν συμμορφώνονται με τα χαρακτηριστικά που περιλαμβάνονται στο παράρτημα Ι, σημεία 1.1, 1.2, 1.4, 1.4α, 1.5, 1.5α, 1.6, 1.7, 1.8, 4.2 και 4.4.

2. Ωστόσο, τα κράτη μέλη μπορούν να επιτρέπουν την κυκλοφορία στο έδαφός τους οχημάτων ή συνδυασμών οχημάτων, τα οποία δεν συμμορφώνονται προς τα χαρακτηριστικά που περιλαμβάνονται στο παράρτημα Ι, σημεία 1.3, 2, 3, 4.1 και 4.3."

β) Προστίθεται η ακόλουθη παράγραφος 7:

"7. Τα κράτη μέλη μπορούν να επιτρέπουν σε λεωφορεία τα οποία έχουν ταξινομηθεί και τεθεί σε κυκλοφορία πριν από την εφαρμογή της παρούσας οδηγίας, να κυκλοφορούν στο έδαφός τους μέχρι τις 31 Δεκεμβρίου 2009 με διαστάσεις που υπερβαίνουν εκείνες οι οποίες καθορίζονται στο παράρτημα Ι, σημεία 1.1, 1.2, 1.5 και 1.5α."

3. Το παράρτημα Ι τροποποιείται ως ακολούθως:

α) Το σημείο 1.1. τροποποιείται ως ακολούθως:

i) Η πρώτη περίπτωση αντικαθίσταται από το ακόλουθο κείμενο:

"- μηχανοκίνητο όχημα εκτός από λεωφορείο 12,00m".

ii) Προστίθενται οι ακόλουθες έκτη, έβδομη και όγδοη περιπτώσεις:

"- λεωφορείο με 2 άξονες 12,00m

- λεωφορείο με > 2 άξονες 15,00m

- λεωφορείο + ρυμουλκούμενο 18,75m".

β) Παρεμβάλλονται τα ακόλουθα σημεία 1.4α και 1.5α:

"1.4α Εάν αναρτώνται προσθαφαιρούμενα τμήματα, όπως κουτιά των σκι, σε λεωφορεία, το μέγιστο μήκος τους, περιλαμβανομένων των προσθέτων τμημάτων, δεν πρέπει να υπερβαίνει τα 15,00m.

1.5α Συμπληρωματικές απαιτήσεις για λεωφορεία

Όταν το λεωφορείο είναι σταθμευμένο και οι κατευθυντήριοι τροχοί του έχουν τέτοια διεύθυνση ώστε εάν το όχημα εκινείτο, το πλέον ακραίο πρόσθιο σημείο του να διαγράφει κύκλο ακτίνας 12,50m, πρέπει να δημιουργείται κατακόρυφο επίπεδο εφαπτόμενο στην πλευρά του οχήματος η οποία βλέπει προς την περιοχή εκτός του κύκλου, χαράσσοντας γραμμή επί του εδάφους. Στην περίπτωση αρθρωτού λεωφορείου, τα δύο άκαμπτα τμήματα πρέπει να ευθυγραμμίζονται με το επίπεδο.

Όταν το λεωφορείο κινείται προς τα εμπρός προς οποιαδήποτε πλευρά ακολουθώντας τον κύκλο ακτίνας 12,50m, κανένα τμήμα του δεν μπορεί να κινείται εκτός του κατακόρυφου επιπέδου άνω των 0,80m στην περίπτωση άκαμπτου λεωφορείου μήκους το πολύ 12m ή άνω των 1,20m στην περίπτωση είτε άκαμπτου λεωφορείου μήκους άνω των 12m ή αρθρωτού λεωφορείου."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως τις 31 Δεκεμβρίου 2000. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στο πεδίο που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος

ΔΕΛΤΙΟ ΑΞΙΟΛΟΓΗΣΗΣ ΕΠΙΠΤΩΣΕΩΝ Η ΕΠΙΠΤΩΣΗ ΤΗΣ ΠΡΟΤΑΣΕΩΣ ΣΤΙΟΣ ΕΠΙΧΕΙΡΗΣΕΙΣ ΜΕ ΕΙΔΙΚΗ ΑΝΑΦΟΡΑ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

ΤΙΤΛΟΣ ΤΗΣ ΠΡΟΤΑΣΕΩΣ

Οδηγία του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/53/ΕΚ σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές

ΑΡΙΘΜΟΣ ΑΝΑΦΟΡΑΣ ΤΟΥ ΕΓΓΡΑΦΟΥ

1280

Η ΠΡΟΤΑΣΗ

1. Λαμβάνοντας υπόψη την αρχή της επικουρικότητας, γιατί είναι απαραίτητη κοινοτική νομοθεσία στον τομέα αυτό και ποιοί είναι οι κύριοι σκοποί της;

Ο σκοπός της παρούσας πρότασης είναι η εναρμόνιση του μέγιστου επιτρεπόμενου μήκους και πλάτους των λεωφορείων στο σύνολο της Ευρωπαϊκής Ένωσης.

Η πρόταση ευθυγραμμίζεται με το στόχο της δημιουργίας ενιαίας αγοράς, δεδομένου ότι πρόκειται να εξασφαλίσει ομοιόμορφους κανόνες, προκειμένου να εφαρμόζονται στο σύνολο της Ευρωπαϊκής Ένωσης. Τέτοιου είδους κανόνες ισχύουν ήδη για τις μέγιστες διαστάσεις των φορτηγών και, κατά συνέπεια, η πρόταση επιδιώκει να επεκτείνει το πεδίο εφαρμογής της εν λόγω οδηγίας.

Η πρόταση επιδιώκει τον καθορισμό εναρμονισμένου μέγιστου μήκους 15m για άκαμπτα λεωφορεία και μέγιστο πλάτος 2,55m. Επίσης πρόκειται να προβλεφθούν ορισμένα κριτήρια επιδόσεων. Θα δοθεί επίσης η ευκαιρία να διευκρινιστούν τα νομικά όρια για συνδυασμούς λεωφορείων + ρυμουλκουμένων και επίσης λεωφορείων που φέρουν κουτιά των σκι.

Η ΕΠΙΠΤΩΣΗ ΣΤΙΣ ΕΠΙΧΕΙΡΗΣΕΙΣ

2. Ποιός θα επηρεαστεί από την πρόταση;

Από την πρόταση θα επηρεαστεί ο τομέας κατασκευής λεωφορείων και ο τομέας εκμετάλλευσης λεωφορείων σε όλα τα κράτη μέλη.

Ο τομέας κατασκευής λεωφορείων γενικά περιλαμβάνει μικρές και μεσαίες επιχειρήσεις, αν και περιλαμβάνει επίσης θυγατρικές πολυεθνικών κατασκευαστών αυτοκινήτων.

Ο τομέας εκμετάλλευσης λεωφορείων απαρτίζεται από επιχειρήσεις όλων των διαστάσεων και περιλαμβάνει όντως πολλές μικρές επιχειρήσεις.

Προς το παρόν, 8 κράτη μέλη επιτρέπουν σε λεωφορεία μήκους μέχρι 15m να κυκλοφορούν, ενώ 6 κράτη μέλη έχουν όριο 12m και ένα έχει όριο 13,7m.

3. Τί πρέπει να κάνουν οι επιχειρήσεις ώστε να συμμορφωθούν με την πρόταση;

Όλα τα υπάρχοντα ταξινομημένα λεωφορεία θα είναι σε θέση να λειτουργούν στο πλαίσιο της πρότασης. Ωστόσο, οι επιχειρήσεις θα χρειαστεί να διασφαλίσουν ότι τα λεωφορεία τους συμμορφώνονται προς τις μέγιστες διαστάσεις που προβλέπονται στην οδηγία, εφόσον επιθυμούν τα λεωφορεία τους να κυκλοφορούν ελεύθερα στο σύνολο της Ευρωπαϊκής Ένωσης. Λεωφορεία που δεν συμμορφώνονται προς την οδηγία θα εξακολουθήσουν να είναι σε θέση να κυκλοφορούν σε εθνικό έδαφος για καθορισμένο χρονικό διάστημα, βάσει της αρχής των «δικαιωμάτων του παππού».

4. Ποιές οικονομικές επιπτώσεις είναι πιθανόν να έχει η πρόταση;

Οι οικονομικές επιπτώσεις της προτάσεως πρέπει να εξετασθούν χωριστά για τη βιομηχανία κατασκευής λεωφορείων και τη βιομηχανία εκμετάλλευσης λεωφορείων.

Η πρόταση θα δώσει τη δυνατότητα στη βιομηχανία κατασκευής λεωφορείων να τυποποιήσει τη σειρά προϊόντων της για την εσωτερική αγορά στο σύνολό της. Η πλειονότητα των κατασκευαστών λεωφορείων που ήδη παράγουν λεωφορεία μήκους 15m ως τμήμα της σειράς προϊόντων τους θα επωφεληθούν από τη δυνατότητα να είναι σε θέση να πωλούν το προϊόν τους σε όλα τα 15 κράτη μέλη.

Οι κατασκευαστές εκείνοι που προς το παρόν δεν κατασκευάζουν λεωφορεία μήκους 15m θα είναι σε θέση να προσαρμόσουν τη σειρά προϊόντων τους σχετικά εύκολα. Αυτό ισχύει, δεδομένου ότι τα λεωφορεία γενικά κατασκευάζονται περισσότερο ως ατομικά οχήματα ειδικής κατασκευής, παρά σε τυποποιημένες σειρές παραγωγής. Από αυτής της πλευράς, οι μικροί και μεσαίοι κατασκευαστές είναι ιδανικά κατάλληλοι για την αλλαγή.

Οι εναρμονισμένες μέγιστες διατάξεις τελικά θα επιτρέψουν στους φορείς εκμετάλλευσης λεωφορείων να κυκλοφορούν ελεύθερα στο σύνολο της Ένωσης και επίσης να εκτελούν ενδομεταφορές δημιουργώντας «ομοιόμορφο πεδίο δράσεως» όσον αφορά τα οχήματα.

Κατά την προετοιμασία της παρούσας νομοθεσίας, η Επιτροπή υπέβαλε έκθεση προς το Συμβούλιο - COM(97) 499 τελικό - στην οποία εξετάζει τις οικονομικές επιπτώσεις της άδειας λεωφορείων μήκους 15m στο σύνολο της Ευρωπαϊκής Ένωσης. Η Επιτροπή εξεπλάγη από την είδηση ότι όλοι οι αντιπρόσωποι φορέων εκμετάλλευσης και κατασκευαστών δέχθηκαν ευμενώς την πρόταση αυτή και κανείς δεν είδε προβλήματα για μικρότερους φορείς εκμετάλλευσης ή κατασκευαστές.

Από αυτής της πλευράς, πρέπει να σημειωθεί ότι τα μακριά λεωφορεία μήκους 15m δεν αναμένεται να αποτελέσουν το πρότυπο στην ΕΕ, αλλά μάλλον θα αποτελούν οριακή αγορά. Επομένως, οι φορείς εκμετάλλευσης με μικρότερα λεωφορεία ή οι κατασκευαστές μικρότερων λεωφορείων θα είναι σε θέση να συνυπάρξουν ευχαρίστως με εκείνους που προτιμούν τα λεωφορεία μήκους 15m.

5. Η πρόταση περιέχει μέτρα που λαμβάνουν υπόψη την ειδική κατάσταση μικρών και μεσαίων επιχειρήσεων (μειωμένες ή διαφορετικές απαιτήσεις κ.λπ.);

Στην πρόταση δεν περιλαμβάνονται ειδικά μέτρα για μικρές και μεσαίες επιχειρήσεις. Ωστόσο, η πλειονότητα των φορέων εκμετάλλευσης λεωφορείων και κατασκευαστών εντάσσεται στην κατηγορία αυτή και μέχρι στιγμής, η Επιτροπή δεν είχε καμία αρνητική αντίδραση προς την πρόταση από πλευράς τους.

ΔΙΑΒΟΥΛΕΥΣΕΙΣ

6. Παραθέσατε τους οργανισμούς των οποίων ζητήθηκε η γνώμη σχετικά με την πρόταση και περιγράψτε τις κύριες απόψεις τους.

Όπως αναφέρεται ανωτέρω στο σημείο 4, η παρούσα πρόταση ακολουθεί έκθεση της Επιτροπής προς το Συμβούλιο για τα λεωφορεία μήκους 15m. Κατά τη διάρκεια της συντάξεως του παρόντος εγγράφου, η Επιτροπή διαβουλεύθηκε ευρέως τόσο με τον τομέα κατασκευής λεωφορείων όσο και με τον τομέα εκμετάλλευσης λεωφορείων. Όλοι δέχθηκαν ευμενώς τη νομοθεσία βάσει των κατευθύνσεων που περιλαμβάνονται στην πρόταση. Επιπλέον, το θέμα έχει συζητηθεί σε ομάδα εργασίας εμπειρογνωμόνων των κρατών μελών.